HaChisatu, January 17
Kwosi watwesheli kuhosha idimi dawaYudeya nehi.—Nehe. 13:24.
Kubula kutiyishisha Izu daNzambi mumuchidi wacheñi kunateli kutufuntisha hanyima kuspiritu. Muyaaka nkulakaji 5 B.C.E., Nehemiya wakameneni chelukiliyi nindi anyana amakwawu hakachi kawaYudeya afumini kuBabiloni akañenyeña kuhosha chiHeberu. Awa anyana ajimbesheleña chinjikijilu chawu chakwikala ambuña aNzambi muloña elukili wanyi mwatalishili Izu daNzambi. (Nehe. 8:2, 8) Anvwali akwaKristu amakwawu akalakelaña mwiluña mwahoshañawu idimi dacheñi aneluki nawu anyanawu alekaña chovu-chovu kukeña chalala. Muloñadi? Neyi tunakutaña mwidimi dacheñi, nsañu yikutushika nankashi wanyi hamuchima neyi chiyinateli kutushika hamuchima mwidimi detu. Kubombelahu, kubula kutiyashana chiwahi mwidimi dacheñi kunateli kutuzeyesha muyitoñoka nikuspiritu. Dichi hampinji yitunakukeña kutwalekahu kukalakela Yehova mwiluña mwahoshañawu idimi dacheñi, twatela kuhemba wuspiritu wetu.—Mat. 4:4. w16.10 2:4-6
HaChiwana, January 18
Chikuhwelelu hiwunsahu walala wamwekeshaña nawu yuma yitwakuhwelela yalala hela chakwila hitwayimonaku.—Heb. 11:1.
Chikuhwelelu chawakwaKristu hichilwilu chalema nankashi. Bayi neyi antu ejima ekala nachuku. (2 Tesa. 3:2) Hela chochu, Yehova wayinka akwakudifukula indi kwesekeja ‘namwesekela chikuhwelelu’ chawu. (Rom. 12:3; Ŋal. 5:22) Ejima akweti chikuhwelelu atela kusakilila chikupu. Yesu Kristu wahosheli nindi Tata yindi wamwiwulu wakundamishaña antu kudi yomweni kuhitila mudi Mwanindi. (Yow. 6:44, 65) Kumukuhwelela Yesu, kwaleteshaña muntu amwanakeni nshidi jindi. Ichi, chaleteshaña muntu kwikala nakukooleka kwakwikala nawubwambu wawuwahi naYehova haya nyaaka. (Rom. 6:23) Chumanyi chitwelili hakwila nawu twikali nakukooleka kwamuchidiwu? Hakwikala akwanshidi, twatelela hohu kufwa. (Mas. 103:10) Ilaña Yehova wamweni yuma yayiwahi mudi etu. Muloña waluwi lwindi lwasweja, wenzunwini nyichima yetu nansañu yayiwahi. Dichi, twatachikili kumukuhwelela Yesu kulonda twakaheti wumi wahaya nyaaka.—1 Yow. 4:9, 10. w16.10 4:1, 2
HaChitanu, January 19
[Pawulu wahanini] mazu amavulu, akukolesha munowu maluña.—Yil. 20:2.
Munyikanda yindi, Pawulu wahamekeli chikupu akwawu akwaKristu. Amakwawu wendeli nawu hadi yaaka yayivulu nawa chakadi nikujina welukili yiluwa yawu, ilaña wahosheli yuma yayiwahi hadi wena. Chakutalilahu, Pawulu wamuteneni Timotewu nindi, “himwanami nakeña wamudi Mwanta,” wakayakamenaña akwaKristu. (1 Kor. 4:17; Fwi. 2:19, 20) Kapostolu Pawulu wahosheli hadi Titusa nindi “washaña muchima kunsañu jajivulu.” (2 Kor. 8:23) Timotewu naTitusa akolesheweli chelukiliwu nawu Pawulu wadiña nakumona nyidimu yawu yayiwahi. Pawulu naBaranaba ashili wumi hakatoña chafuntiliwu kumaluña kwakabakeneniwu. Chakutalilahu, hela chakwila amweni kukala muLisitira ilaña afuntili nakukolesha atumbanji amaha kwikala akola muchikuhwelelu hela chakwila anakumona yihuñu. (Yil.14:19-22) MuEfwesesa, hanyima yakwila Pawulu nadimoni dehi nawantu azuwa, wayikundejeli atumbanji kwenakuna.—Yil. 20:1. w16.11 1:10, 11
nya_Latn sna_Latn cjk_Latn sna_Latn cjk_Latn cjk_Latn nya_Latn uzn_Latn cjk_Latn